燒歌
作者：溫庭筠
朝代：唐

paragraphs: 起來望南山，山火燒山田。
微紅夕如滅，短燄復相連。
差差向巖石，冉冉凌青壁。
低隨迴風盡，遠照簷茅赤。
鄰翁能楚言，倚插欲澘然。
自言楚越俗，燒畬爲早田。
豆苗蟲促促，籬上花當屋。
廢棧豕歸欄，廣場雞啄粟。
新年春雨晴，處處賽神聲。
持錢就人卜，敲瓦隔林鳴。
卜得山上卦，歸來桑棗下。
吹火向白茅，腰鐮映赬蔗。
風驅槲葉煙，槲樹連平山。
迸星拂霞外，飛燼落堦前。
仰面呻復嚏，鴉娘咒豐歲。
誰知蒼翠容，盡作官家稅。